Radio Raps oor tyd in hospitaal: ‘Ek het amper die koets geklim’‘n Skermskoot uit die video. Die Afrikaanse komediant Rikus de Beer, beter bekend as Jonathan van Radio Raps, moes Vrydag teen die trane baklei toe hy vertel het hoe hy ses weke lank in die hospitaal vir sy lewe moes veg. De Beer is vandeesweek uit die hospitaal ontslaan nadat hy weke lank in ŉ Pretoriase hospitaal deurgebring het waar hy in en uit die waakeenheid was. Maroela Media het vroeër berig De Beer is op 27 Mei in die hospitaal opgeneem ná afloop van sy optrede by Silverstar Casino naby Krugersdorp. ŉ Beplande operasie om galstene en sy galblaas te verwyder moes later uitgestel word weens ŉ hoë infeksietelling. De Beer is in die hospitaal met hart-, nier- en longversaking gediagnoseer en sy toestand is in hierdie tyd as kritiek beskryf. In ŉ video wat hy Vrydag op sy amptelike Facebook-blad geplaas het, vertel De Beer in sy kenmerkende Radio Raps-styl dat hy dokter toe is omdat hy ŉ pyn in sy buik gekry het. “Dit was nie jou average chicken pie- en brandewyn-pyn nie. Dit was nogal ŉ serious buikpyntjie,” skerts hy. Hy vertel grappenderwys dat hy nie alles kan onthou wat in die hospitaal gebeur het nie omdat hy baie morfien toegedien is, maar hy verneem hy het tydens ŉ rugbywedstryd tussen Suid-Afrika en Frankryk die Franse volkslied uit volle bors saamgesing. “Ek is nog ŉ rukkie uit, boys. Ek is darem by die huis, maar ek is vir ŉ paar weke nog bedlêend en bietjie siek.” De Beer sluk ooglopend aan die knop in sy keel wanneer hy dankie sê vir al die boodskappe van ondersteuning wat hy ontvang het. “Baie dankie vir almal se ondersteuning. Ons kap aan.” Enkele ure nadat De Beer die video gedeel het, het honderde mense kommentaar gelewer om hom tuis te verwelkom en sterkte toe te wens.